钦定古今图书集成/明伦汇编/宫闱典/第003卷 > 荆川稗篇 > 《梁家人传叙》五代史
## 钦定古今图书集成/明伦汇编/宫闱典/第003卷 > 荆川稗篇 > 《梁家人传叙》五代史

呜呼！梁之恶极矣！自其起盗贼，至于亡唐，其遗毒流
于天下，天下豪杰，四面并起，孰不欲戡刃于其胸，然
卒不能少挫其锋以得志。梁之无敌于天下，可谓虎
狼之彊矣。及其败也，困于一二女子之娱，至于洞胸
流肠，刲若羊豕，祸生父子之间，乃知女色之能败人
矣。“自古女祸大者亡天下，其次亡家，其次亡身。身苟”
免矣，犹及其子孙。虽迟速不同，未有无祸者也。然原
其本，未始不起于忽微。《易坤》之初六曰：“履霜坚冰至。”
《家人》之初九曰：“闲有家，悔亡。”其言至矣，可不戒哉！梁
之家事，《诗》所谓不可道者也。至于唐、晋以后，亲疏嫡
庶乱矣，作《家人传》。